钦定古今图书集成/理学汇编/学行典/第038卷 > 理数钤〈坎集下〉 > 《昭武上良先生序》
## 钦定古今图书集成/理学汇编/学行典/第038卷 > 理数钤〈坎集下〉 > 《昭武上良先生序》

《先天方圆图》，经世之骨髓也，象数皆在其中。圆图之
象数，变而为元会运世，而总于四象运行之一图。方
图之象数，变而为律吕声音，而总于八卦变化之八
图。此二者皆以支干极其变。《圆图》分逆顺，气之元自
复始；顺而左旋，数之元自乾始；逆而右转，天之气自
北而南为阳长，自南而北为阴消，此古今治乱之候。
一元三百六十运，甲子六周相乘，计十二万九千六
百年，开物于寅，闭物于戌。自《复》至《同人》，为元之元，自
《临》至《干》，为会之元，自《姤》至《师》，为运之元，自《遁》至《坤》，为
世之元。总天地之始终，世运之升降，人物之盛衰，皆
在四象运行之中。《方图》分纵横，横数八卦，类聚于下，
为气之变，纵数八卦，类聚于上，为形之化。天声十图，
自甲至癸分平上去入，而一辟一阖相闲，以西北十
六卦统之。地音十二图，自寅至丑，分开发收闭，而一
清一浊相兼，以东南十六卦为植物之数，皆在八卦
变化之中。元会运世者，大数也；律吕声音者，细数也。
其数皆本于天五地六之中，故曰“图从中起。”先儒释
此图，未有及经世书者。由今考之，经世所言象数，无
非此图中来。康节曰：“图虽无文，吾于终日言之，未尝
离乎是。盖天地万物之理皆在其中矣。”学《经世书》者，
宜于此尽心焉。